Turun puukottaja halusi päästä ääneen jo eilen oikeudessa. Miksi hän halusi kertoa kauheuksia, pohtii Ylen oikeustoimittaja Päivi Happonen.

Kun vakavista rikoksista syytettyjä kuullaan oikeudessa, he kiistävät yleensä tekonsa tai vähättelevät niitä kaikin mahdollisin keinoin.

Eilen Turun vankilassa nähtiin monessakin mielessä hyvin ainutlaatuinen oikeudenkäynti.

Oikeussaliksi muuttuneessa vankilan auditoriossa luettiin terrorismisyytteet, joita ei ole aiemmin kuultu Suomen tuomioistuimissa. Oikeudenkäynnin päähenkilö tuotiin oikeuden eteen tiukasti vartioituna ja käsiraudoissa.

Oikeudenistuntoa johtava tuomari luki lakikirjaa heti istunnon aluksi. Hän totesi, että lain mukaan syytettyä ei saa pitää sidottuna oikeudessa, ellei siihen ole erityisiä syitä. Puheenjohtaja sanoi, että hänelle on esitetty toive, että syytetty pidetään käsiraudoissa hänen itsensä ja muiden turvallisuuden vuoksi. Puolustus ilmoitti, että käsiraudat voitaisiin aukaista. Puheenjohtaja ei halunnut ottaa mitään turvallisuusriskiä, ja puukottaja istui kädet sidottuina koko päivän.

Minun tarkoitus oli tappaa ensin kaksi ja katkaista heiltä päät. Sitten minun piti piiloutua ja jatkaa näitä tekoja. Turun puukottaja

Moni surmamies ei pukahda sanaakaan oikeudessa, mutta kaksi naista tappanut mies nosteli eilen käsiraudoissa olevia käsiään usean kerran ilmaan. Kun hän pyysi lupaa puhua ensimmäisen kerran, puheenjohtaja sanoi topakasti ”ei”.

Kun puukottajan asianajaja Kaarle Gummerus oli kertomassa oikeudelle, että Turussa ei viime elokuussa tehty terrorismimurhia, vaan ihan tavallisia tappoja, puukottajan käsi oli jälleen pystyssä. Ja tuolloin hän pääsi ääneen.

”Minun tarkoitus oli tappaa ensin kaksi ja katkaista heiltä päät. Sitten minun piti piiloutua, ja jatkaa näitä tekoja”, mies selitti tulkkinsa välityksellä.

Salissa tuli hiljaista.

Sitten puheenjohtaja ilmoitti puukottajalle, että tämä voisi jatkaa kertomuksiaan ensi viikolla, jolloin häntä kuullaan oikeudessa. Puukottajaa puolustava asianajaja Kaarle Gummerus ei päämiehensä avautumisesta ilahtunut.

"Vakavaa menettelyä, mitä hän siinä kuvasi", Gummerus sanoi toimittajille lounastauolla.

Turun puukottaja oikeudessa maanantaina.

Mutta miksi puukottaja halusi puhua häntä tuomitseville ihmisille kaulojen katkaisusta?

Mies on todennut poliisille olleensa Isiksen taistelija, ja esitutkinnasta käy ilmi, että ennen hirmutekojaan hän oli katsellut puhelimellaan kuvia ja videoita, joissa katkotaan ihmisten päitä.

Puukottaja tiesi, että oikeudenkäyntiä seuraavat kymmenet toimittajat ja kuvaajat. Halusiko hän julkisuuden kautta kertoa Isiksen arvomaailmaa ihannoiville, että hän yritti olla Isiksen terroristi, joka katkoisi kauloja Turun torilla olevilta ihmisiltä? Esitutkinnan mukaan puukottaja oli tehnyt "sahaavia liikkeitä" ensimmäisen uhrin kaulalla.

Toinen halusi tappaa, ja toinen yritti estää teot. Turun puukottaja

Mies on jossain vaiheessa esitutkintaa todennut poliisille, että hänen sisällään oli kaksi ihmistä. Toinen halusi tappaa ja toinen yritti estää teot. Jos mies pyrkisi saamaan elinkautista lievemmän rangaistuksen, hän ei oikeudessa puhuisi kaulojen katkomisesta.

Varsinais-Suomen käräjäoikeus on ison kysymyksen edessä.

Olivatko Turun puukotukset terroriteko Suomen lain mukaan?

Kihlakunnansyyttäjä Hannu Koistinen totesi eilen oikeudelle, että kysymystä ei ratkaista huutoäänestyksellä, eikä sillä, mitä syytetty sattuu milloinkin sanomaan. Se ratkaistaan sen näytön perusteella, mitä oikeudelle esitetään, ja tietenkin myös sillä, mitä puukottaja oikeudessa kertoo.

Hän pääsee ääneen ensi tiistaina ja keskiviikkona. Silloin kuullaan, jatkaako mies puheitaan kaulojen katkaisusta, ja mitä muuta hän kertoo viime elokuun tapahtumista.

Kooste suorasta lähetyksestä – Turun puukottaja astuu oikeuden eteen. Lähetyksen juontavat oikeustoimittaja Päivi Happonen ja aluetoimittaja Ari Welling.

Lue myös:

Turun puukotusten oikeudenkäynnissä kuullaan raakuuteen, julmuuteen ja suunnitelmallisuuteen keskittyviä todisteita – "Täällä on mies puukko kädessä"

Varastettu puheenvuoro, käsiraudat ja käännösvirhe – Tässä kaikki, mitä sinun tulee tietää Turun puukotusten ensimmäisestä pääkäsittelypäivästä

Turun puukottaja paljasti oikeudessa: Halusi leikata päitä irti ja piiloutua tekonsa jälkeen – Yle seurasi hetki hetkeltä